มีอาการเจ็บจี๊ดตรงหน้าอกซ้ายเวลาไปโดนบริเวณนั้นค่ะ โดยเฉพาะเวลาใส่เสื้อใน ใส่แบบดันทรงปกติที่ใส่ทุกวันค่ะ ถ้าเทียบระดับเจ็บ จะเจ็บจากจี๊ดน้อย-มากค่ะ(เหมือนอาการเสียวฟัน) เจ็บจนต้องรีบกุมหน้าอก ความรู้สึกเจ็บประมาณ 2 วิ ไม่มีอาการช้ำ ชนสิ่งของ โดนของกระแทกมาก่อนค่ะ แต่ช่วงสัปดาห์ก่อนมีการทานยาเลื่อนประจำเดือนไป 1 เม็ดค่ะ (ทานกระชั้นชิดช่วงประจำเดือนจะมา ประจำเดือนมาหลังจากทานประมาณ 12 ชม.ค่ะ) เบื้องต้นยกแขนสำรวจไม่มีก้อนเนื้อนะคะ กลัวที่จะเป็นมะเร็งเต้านมมากๆค่ะ ตอนนี้อายุ 26 ปีค่ะ รบกวนคุณให้คำแนะนำหน่อยนะคะ มีอาการแบบนี้มา 3 วันแล้วค่ะ
สวัสดีค่ะ อาการเจ็บจี๊ดตรงหน้าอกด้านซ้ายดังกล่าวมานั้น อาจจะเกิดจากกล้ามเนื้อหรือกระดูกอ่อนที่อกมีการอักเสบ อาจสัมพันธ์กับการใช้งานที่ผิดท่าหรือเกร็งกล้ามเนื้อบริเวณนั้นนานๆ อาจจะไม่ได้มีอุบัติเหตุอะไรที่ชัดเจนก็ได้ค่ะ สาเหตุอื่นๆเช่นปลายเส้นประสาทอักเสบซึ่งอาจเป็นแบบเจ็บจี๊ดๆ เป็นๆหายๆ ปวดร้าวไปยังบริเวณรอบๆได้ หรืออาจจะเกิดจากอิทธิพลของฮอร์โมนระหว่างรอบเดือนทำให้คัดตึงเต้านมได้เช่นกันส่วนเรื่องของมะเร็งเต้านมนั้นยังมีโอกาสเป็นไปได้น้อย ส่วนใหญ่มักมาด้วยเรื่องของก้อนคลำได้ที่เต้านม ไม่เจ็บปวดอะไร นอกจากก้อนจะใหญ่มากๆ จนกดเบียดอวัยวะข้างเคียงค่ะเบื้องต้นไม่ไปกดหรือบีบบริเวณดังกล่าวบ่อยๆ ระวังการกระทบกระแทก หมั่นคลำก้อนใหม่ๆที่เต้านมเสมอควรไปพบแพทย์หากยังปวดมากขึ้นเรื่อยๆต่อเนื่อง จนรบกวนการทำงาน ยกแขนไม่ได้เลย หรือคลำได้ก้อนที่เต้านม หรือมีน้ำผิดปกติไหลออกจากหัวนมค่ะ